钦定古今图书集成/理学汇编/文学典/第062卷 > 王延彬
## 钦定古今图书集成/理学汇编/文学典/第062卷 > 王延彬

按《五国故事》：延彬，圭之子，忠懿之犹子也。圭死，袭其
父封于泉州。性多艺而奢纵，日服一巾栉，日易一汗
衫。能为诗，亦好说佛理，辞人禅客谒见，多为所沮。宅
中声妓皆北人，将求妓，必图己形而书其歌诗于图
侧，题曰“才如此，貌如此”，以是冀其见慕。圭初领兵至
泉州，舍于佛寺，始生延彬于寺之堂，既生而有白雀
一栖于堂中，迄延彬之终，方失其所在。凡三十年，仍
岁丰年，每发蛮舶，无失坠者，人因谓之招宝侍郎。朝
廷赠延彬云州节度使，及卒，复葬云台山，迄今闽人
谓之云台侍中。其诗有尤者曰：“两衙前后讼堂清，软
锦披袍拥鼻行。雨后绿苔侵履迹，春深红杏锁莺声。
因携久酝松醪酒，自煮新抽竹笋羹。”也解为诗也为
政。“侬家何似谢宣城。”人多诵之。